
Seks måneder tidligere

«Milwaukee?» Emma satte posen med champagnen forsiktig ned på det trange entrégulvet. «Men det er i USA!»

«Ja. Det er i Wisconsin, rett ved Michigansjøen.» Andreas tok vinterkåpa fra henne og hengte den opp. «Du som underviser i geografi, vet da det?»

Hun viklet av seg strikkeskjerfet, skulle ønske han hadde latt henne skifte til hjemmeklær før han kom med slike store nyheter. «Hva slags jobb er det snakk om?»

«Det er innen HR. Jeg skal arbeide med etiske problemstillinger i multinasjonale konsern. Det er ikke ofte filosofer får slike drømmetilbud.» Andreas var tydelig stolt, men samtidig virket han ubekvem. Hun så det fordi han rettet nervøst på brillene, slik han hadde for vane når han skulle fortelle noe hun ikke ville like. «Det er en stor mulighet for meg.»

«Ja, det forstår jeg.» Emma sparket av seg de slapsete ankelstøvlettene og ble stående på entrégulvet i fuktige strømpebukseføtter. «Så bra at jeg kjøpte bobler! Da har vi to ting å skåle for i kveld.»

«Eh …» Andreas så ut som et spørsmålstegn.

«Du husker vel at vi har femårsjubileum i dag?»

«Selvfølgelig.» Svaret kom så fort at hun skjønte at han hadde glemt det.

Skuffelsen brant i brystet. Han hadde vært så mystisk i det siste at hun trodde han planla noe helt spesielt i dag. Tanken på et frieri var henne ikke fremmed, men en rosebukett og en tur på restaurant hadde også vært fint. Det var fristende å si noe, men bedre å la det ligge. Hun tvang fram et smil, klarte ikke å klemme ham. «Så gøy! Da blir det nok flere turer over Atlanteren? Kanskje jeg kan bli med en gang.»

«Det blir neppe så mye farting fram og tilbake.» Andreas tok et par skritt bakover, inn i den lyse stua i treromsleiligheten, som om han ønsket å holde avstand. «Jeg skal jobbe fast der borte.»

«Hva? Jobbe fast i Milwaukee?» Det var noe som ikke stemte. Noe som var annerledes. «Men, da må du jo bo der?»

«Ja.» Andreas strøk hånda gjennom det rødblonde håret. «Jeg undertegnet kontrakten i dag. De vil ha meg på plass 1. desember.»

«Hæ? 1. desember?! Men … Fikk du ikke betenkningstid?»

«Jeg har tenkt. En god stund, faktisk. Dette var noe jeg måtte finne ut av selv.»

«Uten å diskutere det med meg?!» Emma trodde ikke sine egne ører, fattet ikke at han kunne være så tankeløs. «Du vet at jeg ikke kan slutte midt i skoleåret. Og hva med mormor? Og leiligheten? Vi kan ikke bare flytte til USA uten videre.»

«Beklager, men du misforstår.» Andreas nølte et par sekunder før han tok sats og sa ordene som for alltid la Emmas drømmer om en felles framtid i grus. «Vi skal ikke flytte. Jeg skal.»


Kapittel  1

Emma ble stående og trekke inn duften fra den store heggen som dekket for innsyn til den lille, men frodige hageflekken på det ellers så flate og tørre boligfeltet på Revejordet, et lite samfunn rett øst for Oslo. Bak blomsterprakten hørtes glade stemmer fra gjestene i det årlige 17. mai-selskapet. De mest velmenende av dem kom til å spørre om hvordan det gikk, og hun kom til å lyve og si at det gikk fint. Ingen ønsket et annet svar en solfylt nasjonaldag, som dessuten var uvanlig varm. Linskjorta klistret seg til huden, og det altfor stramme røde livet minnet henne om at hun måtte få lagt ut bunaden som hun hadde fått til konfirmasjonen. Alternativt slanke seg. Hun var ikke femten lenger, hun var trettifem, og en lang vinter med trøstespising og pappvin hadde satt sine spor.

Hun strøk fingrene over det håndmalte treskiltet på porten. Det var gammelt og sprukkent, men bokstavene var nylig frisket opp med rød maling:

HER BOR SOLVEIG, BRITT OG EMMA VOLD

 

Det var lenge siden det bodde flere enn Solveig i det enetasjes, gulmalte syttitallshuset, men mormor nektet å fjerne skiltet. «Så lenge kjelleren min er full av pikkpakket til Britt og Emma, har de jo egentlig ikke flyttet,» pleide hun å svare hver gang noen spurte om hvorfor hun ikke hadde byttet ut skiltet med noe nøytralt, for eksempel et messingskilt med VOLD på.

Andreas hatet det skiltet. Han syntes det var direkte provoserende at mormor lot det henge, siden Emma var samboer med ham. Men da han tok opp temaet, hadde mormor bare ledd og sagt at hun syntes det var like provoserende at han forlangte at hun skulle fjerne sitt kjæreste minne fra porten. Så det ble slik mormor ønsket. Selv om mormor og Andreas tolererte hverandre etter den konfrontasjonen, ble forholdet aldri direkte hjertelig igjen. Mormor hadde mange gode sider, men hennes ømme punkt var kritikk. Og Andreas på sin side taklet ikke det nære forholdet mellom Emma og bestemoren. Han mente til og med at det var mormors egoisme som var årsaken til at Britt – som Emma ikke fikk kalle mamma – hadde flyttet til Spania for å drive restaurant for femten år siden.

Men den største egoisten var faktisk Britt! Hun som ble gravid under et ukelangt raveparty på Ibiza i russetiden og ikke ante hvem Emmas biologiske far kunne være. Hadde jeg oppdaget det i tide, ville jeg ha tatt abort.

En høy skranglelyd fra porthengslene rev Emma ut av tankene. Forferdet stirret hun ned på bunadskoen, som hadde sparket hardt i porten i rent raseri. I håp om at gjestene skulle tro at det var porten som var gjenstridig, røsket hun litt ekstra til da hun åpnet den og gikk inn på den singellagte oppkjørselen. Det var ille nok at hun var blitt dumpet av kjæresten, om ikke naboene også skulle innbille seg at det hadde klikket for henne.

Mormors blå Suzuki sto på sin vanlige plass foran den falleferdige bølgeblikkgarasjen, som bare ble benyttet vinterstid. I bedet langs gjerdet mot naboeiendommen lyste store tuer av gullkurv sammen med lilla ruteliljer, mens blodripsen på hjørnet bidro med kaskader av røde blomster. Borte på plenen satt en gruppe mennesker på pinnestoler rundt et gammelt trebord. Mormor hadde kjøpt hagemøblene på loppemarked og malt dem i strålende farger. Hun elsket å sette kulør på tilværelsen, og etter at hun ble pensjonist, hadde hun tatt det helt ut. Eldre kvinner ble så lett usynlige, mente hun. Og det å bli usynlig var omtrent det verste Solveig Vold kunne tenke seg.

Vel, det var ingen fare for at hun ville forsvinne i mengden med det første.

Emma smilte da hun oppdaget mormor på vei ned verandatrappa med et bløtkakefat i hendene. Kaken var i flaggets farger: hvit krem, pyntet med røde og blå bær. Og mormors kortvokste, butte skikkelse var innhyllet i en flagrende, oransje kreasjon, som fikk henne til å likne en gigantisk appelsin.

«Hei, mormor,» sa Emma og skrådde inn på plenen.

«Å, Emma-vennen. Bli stående der, så kommer jeg snart.» De små, grå krøllene som var klippet i en slags bob, dannet en fin ramme omkring det runde ansiktet da mormor snudde på hodet og smilte. Hun plasserte bløtkakefatet på det knallgule bordet og smilte til gjestene. «Jeg må veksle noen ord med Emma før jeg skjærer opp kaken. Håper det er greit?»

De nikket høflig, og mormor skyndte seg mot Emma, som hadde stanset noen meter unna. «Så godt å se deg. Det er altfor lenge siden sist.»

Emma tok imot mormors varme klem og unnlot å påpeke at hun hadde spist middag hos henne for mindre enn en uke siden, noe som for de fleste ville ha vært ganske nylig. I stedet smilte hun blidt. «Gleder meg til bløtkake! Så lekkert med jordbær og blåbær på.»

«Ja, ikke sant? De importerte bærene er ikke som de norske, men gode nok. Og det er så fint å kunne pynte med jordbær igjen. Jeg kunne jo ikke det da du slepte rundt på Andreas, siden han i tillegg til alt annet absolutt måtte være allergisk mot jordbær,» sa mormor med sin sedvanlige ufølsomhet og tittet nysgjerrig på henne. «Jeg syntes jeg hørte en bildør. Fikk du sitte på med noen fra skolen?»

«Ja, Olav, en kollega.» Emma strøk en lokk av det halvlange, blonde håret bak øret og angret på at hun hadde sagt navnet hans. Det var nok til at mormor kunne håpe at det var noe mellom dem. «Vi hadde gått i toget begge to, så da falt det naturlig at han spurte om jeg ville ha skyss.»

«Olav? Ham har jeg ikke hørt om.» Mormor betraktet henne interessert. «Er dere på samme alder?»

«Omtrent,» svarte Emma svevende. Hun visste at mormor mer enn noe ønsket at hun skulle finne en ny kjæreste og glemme Andreas. Som om det var så enkelt. «Han underviser i kroppsøving. Det er ikke mitt fag, så jeg kjenner ham ikke så godt.»

Mormor skakket på hodet, lot de kakesultne gjestene vente. «Er han gift eller samboer?»

«Han var samboer med en danselærer på videregående. Men det er visst slutt.»

«Er han kjekk?»

«Sossekjekk, for dem som liker det.» Emma trakk likegyldig på skuldrene, ville ikke ha noen samtale om kollegaen, som definitivt både var hyggelig og hadde utseendet med seg. Hun vred samtalen over på et annet emne. «Er det den buksedrakten du kjøpte i Oslo i forrige uke? Den er … veldig … fargen kler deg.»

«Takk. Ja, som jeg sa, falt jeg fullstendig. Det er en pakistansk festdrakt. Det var like før jeg vandret ut med en turkis sak med sølvbroderier også, men jeg har jo skapet fullt av klær allerede.» Mormor strøk fornøyd over det tynne, syntetiske stoffet mens hun kikket på Emma. «Det var mye fint der som ville ha passet deg.»

«Helt sikkert, men jeg har også altfor fulle skap,» avledet Emma før mormor fikk tanker om å gå og kjøpe et liknende antrekk til henne. «På 17. mai må jeg uansett bruke bunaden.»

«Klart du må. Og du er så pen i den.» Mormor mønstret henne stolt, men klarte ikke å holde tilbake sitt årlige stikk mot morfar. «Synd for Oddvar at han foretrekker å drikke øl i Thailand framfor å feire nasjonaldagen i Norge. Han ser deg aldri i feststasen, enda det var han som insisterte på vestfoldbunad. Jeg tror forresten at du ville ha vært like flott i setesdalsdrakten jeg foreslo.»

«Siden morfar er fra Horten, føles det riktig.» Emma kjente et vondt stikk da hun tenkte på all kranglingen rundt bunaden. Mormor og morfar var som hund og katt, til tross for at de skilte seg flere år før Emma ble født. «Og så har jo Britt maken.»

«Og det var nettopp hovedpoenget mitt: Hvorfor ha to like bunader i huset? Dere kunne ha byttet med hverandre og hatt en variasjonsmulighet.» Mormor ristet misfornøyd på hodet, hun lot aldri et nederlag gå i glemmeboken, men så kom hun på noe. «Apropos Britt, har du hørt fra henne i dag? Jeg sendte henne en melding i anledning dagen, men hun har ikke svart.»

«Nei, hun har sikkert mye å gjøre i restauranten.» Emma hadde ikke sendt noen melding til moren. Hvis Britt syntes det var viktig, kunne hun sende et livstegn selv. En av gjestene hostet, og Emma pekte mot bordet med bløtkaken. «Vi snakker oss helt bort. Skulle du ikke skjære opp kaken?»

«Uff, ja.» Mormor ilte mot bordet og grep kakespaden.

«Hei på dere.» Emma løftet hånda til en uformell felleshilsen, og gjestene hilste tilbake. De som hadde dukket opp hittil, var mormors syklubbvenninner Inger og Wenche – begge lykkelig skilt for mange år siden – og trekkspilleren Åge, som alltid sørget for allsang. Han var enkemann og hadde med den nye kjæresten. Hun het Elin og var i sekstiårene, med hjemmefarget hår som var altfor svart mot den vårbleke huden. Bortenfor henne satt mormors bistre nabo, Steinar, som elsket å klage på alt. På den andre siden av bordet satt Fatou, en afrikansk alenemor. Hun leide underetasjen i huset på den andre siden av veien. Fatou hadde ikke vært med på 17. mai-festen før, men var en naturlig gjest siden mormor hadde tatt henne under sine vinger da hun flyttet inn sist høst. De to småguttene til Fatou tumlet rundt på plenen og småsloss om en leketrompet i plast. De hadde for lengst forstått at leker som lagde skjærende ulyder, var en naturlig del av nasjonaldagen.

«Kom hit da, Emma.» Wenche klappet på den fiolette pinnestolen ved siden av seg. «Det er så lenge siden jeg har pratet med deg.»

Emma slo seg høflig ned, selv om hun egentlig hadde sett seg ut den grønne stolen ved siden av Fatou, som snakket dårlig norsk og virket bortkommen.

«Hvordan går det med deg?» spurte Wenche prøvende mens mormor fordelte kakestykker på pappasjetter som hun rakte rundt.

«Fint. Vondt i føttene etter all tråkkingen.» Emma lot som hun ikke forsto at Wenche hintet til bruddet med Andreas. «Jeg er vant til å gå i sneakers til vanlig.»

«Huff ja, hvem har ikke vondt i føttene 17. mai,» svarte Wenche, men lot seg ikke utmanøvrere så lett. Hun var tross alt pensjonert fra den lokale sparebanken og kjente til litt av hvert. «Så leit det var at dere måtte selge den nydelige leiligheten med utsikt mot elva. At Andreas kunne være så grådig, det hadde jeg ikke trodd om ham. Det var da du som hadde betalt mest på det lånet?»

«Det er heldigvis fortid.» Emma hadde ikke det minste lyst til å gå inn på alle detaljene fra det vonde bruddet, og hun hadde enda mindre lyst til å baksnakke Andreas. Det hun sa i dag, kunne slå tilbake på henne hvis hun og Andreas ble sammen igjen. «Som du sikkert vet, kunne mormor kausjonere for meg da jeg kjøpte ny leilighet i sentrum. Ting ordnet seg. Og nå gleder jeg meg til mormors bløtkake!»

«Det gjør jeg også. Ingen kan lage gammeldags kremkake som Solveig.» Wenche forsto visst endelig at Emma ikke ville snakke om Andreas. «Ja, Inger og jeg har sagt mange ganger at hun burde begynne å bake på bestilling.»

«Ikke hør på tøyset deres. Gleden ved å være pensjonist er at jeg ikke trenger å slave for noen.» Mormor rakte Emma og Wenche hver sin asjett med bløtkake. «Se så fint disse stykkene står! Det betyr at dere begge blir gift ganske snart.»

«Måtte Gud forby!» Wenche grep kakegaffelen og veltet stykket over på siden i en brå bevegelse. «Jeg har gjort mitt på den fronten.»

Emma passet omhyggelig på at hun ikke veltet kakestykket. Hun var ikke overtroisk, men tarotkortene til formingslærer Sigrid hadde varslet om et kommende frieri. Emma hadde latt som om hun lo det bort, og hun tok virkelig det hele med en klype salt. Samtidig var det greit å være forberedt, å ha tenkt igjennom hva hun ville svare hvis Andreas kom angrende hjem. Foreløpig hellet hun mot å gi ham en ny sjanse. Andreas hadde ikke hatt det lett da han var arbeidsledig, hadde følt seg mindreverdig. Det var ikke så rart at han hadde grepet karrieremuligheten i USA med begge hender. Men før eller senere ville han begynne å lengte hjem til det han hadde. Til henne. Og hun trodde at hun kunne tilgi ham. Ekte kjærlighet tålte en støyt.

De andre småpratet rundt henne, mens hun konsentrerte seg om kaken. Kremfyllet med jordbærbiter smeltet mot tungen, ikke med helt den samme sødmen som de norske bærene, men den lille smaken av sommer gjorde henne oppstemt. Positivt innstilt. Jo, det måtte være mulig å snakke seg gjennom problemene mellom Andreas og henne. Det var omverdenen som absolutt ville at hun skulle komme seg videre. Irriterende, var det … Selv så hun på det som en vond pause. For at Andreas kom tilbake, det visste hun innerst i hjertet.

«Du ser godt ut,» Steinar hadde alt skrapet asjetten ren og tok imot et pappkrus med traktekaffe fra mormor. «Har du fått deg ny type?»

Akkurat, ja, stol på Steinar når det kom til å ødelegge en god stemning.

Emma svelget og svarte med samme mynt. «Nei. Har du?»

«Aldri mer.» Steinars ansikt mørknet. Han hadde fremdeles ikke kommet over at eksmannen Jon-Arne fant seg en yngre og blidere mann for et par år siden. Men han tok meldingen. «Beklager, jeg mente ikke å være nysgjerrig. Jeg så bilen som slapp deg av i stad og håpet at du hadde skutt gullfuglen. Det ville vært fortjent etter den arbeidsledige filosofen du trakk rundt på.»

«Andreas fikk jobb etter hvert. Innen HR.» Emma prøvde å skjule hvor oppbrakt kommentaren hans gjorde henne. «Og for øvrig satt jeg på med en kollega.»

«HR … Fint skal det være. Hva er feil med det gode, gamle ordet personalavdelingen?» Steinar var regnskapsfører og hadde mest tro på ting som kunne beregnes med tall. «Men kollega, sier du? Hvordan kan en ungdomsskolelærer ha råd til en BMW til over en million? Bare å lease den koster fort ti tusen i måneden.»

«Jeg tror ikke den bilen finansieres med lærerlønn,» sa Emma. Hun likte følelsen av å ankomme standsmessig, at hun var mer enn stakkarslige, single Emma. Helt idiotisk, selvfølgelig, siden hun aldri hadde vært opptatt av statussymboler. «Olav kommer fra en familie med penger. Et eller annet pølsemakeri som bestefaren bygde opp til en blomstrende bedrift. Han heter Olderbråten til etternavn, om det sier deg noe.»

«Olderbråten?!» Steinar var så imponert at han skvalpet kaffe ned på plenen. «Jøsses. De eier Fjellpølser A/S og omsetter for minst en halv milliard i året.»

«En halv milliard? Nå rører du fælt, Steinar!» blåste mormor. Hun hadde slått seg ned på en turkis pinnestol som skar mot det appelsinfargede antrekket. «Ingen omsetter for så mye hvis de ikke heter Equinor eller noe.»

«Du snakker som du har vett til, Solveig. Equinor omsetter for 400 milliarder i året.» Steinar himlet med øynene over at det gikk an å ha et slikt nonsjalant forhold til penger. «Det jeg ikke skjønner, er at et medlem av den familien gidder å jobbe som lærer på Revejordet.»

«Kanskje det er så enkelt som at han synes det er meningsfylt å jobbe med den oppvoksende generasjon?» spurte Emma og stakk kakegaffelen i bløtkakestykket. «Ikke alt i livet handler om penger.»

«Nemlig,» istemte Inger, som var pensjonert sykepleier. «Tro det eller ei, Steinar, men noen av oss liker å gjøre livet bedre for andre i stedet for å knote det til fordi de har ført hundre kroner feil i regnskapet.»

«Jeg har verdens mest misforståtte yrke. Dere skulle bare vite hvor mye knot skatteetaten og NAV kan lage ut av hundre kroner.» Steinar løftet pappkruset mot Inger i en slags skål. «Sykepleiere og lærere er vel og bra, men ingenting er bedre for sjelefreden enn en riktig ført skattemelding.»

Alle lo godt. Ja, selv Fatou trakk på smilebåndet, selv om hun antakelig ikke forsto så mye. Samtalen gikk over i hyggelig småsladder om alt og ingenting. Etter hvert strømmet flere naboer til med kakerester og vinslanter og annet de hadde igjen etter egen feiring, og praten gikk lett, slik den alltid gjorde på Solveig Volds fester.

 

Skyggene begynte å bli lange, og Fatou hadde tatt med seg de to overtrøtte guttene over veien for å legge dem. Mormor satte fram nye termokanner med kaffe og te, og delte ut pledd til dem som trengte det. Åge hadde tatt fram en lommelerke med hjemmebrent, men det var bare kjæresten og Steinar som takket ja til å få en tår i kaffekoppen.

«Vil du ha en smak?» Åge holdt lerka mot Emma.

«Nei takk. Jeg skal på jobb i morgen.» Emma visste at Åges brygg var udrikkelig.

«Sånt tenkte vi ikke på i gamle dager.» Åge skrudde korken på lerka og stakk den i innerlomma. «Du husker hvor mye liv det var her på boligfeltet da vi var unge, Solveig? Særlig når Oddvar var hjemme fra sjøen.»

«Det var mest dere mannfolk som hadde det moro,» påpekte mormor med den spydige undertonen hun alltid fikk hvis morfar ble nevnt. «Noen måtte ta seg av ungene også.»

«Å, du satte da pris på en svingom på plenen. Det husker jeg godt. Og Oddvar var en støver til å danse.»

«Han var en støver til så mangt,» svarte mormor, med iltre, røde flammer på halsen. «Men nå får du finne fram trekkspillet, Åge. Vi vil synge.»

«Endelig. Det var så koselig i fjor.» Inger lyste opp. «Ikke sant, Emma?»

«Mm.» Emma kunne spare seg for allsang, men det var det man fikk når man verken hadde barn eller kjæreste og måtte feire 17. mai med mormor og hennes venner.

Inger fanget opp nølingen. «Ja, du liker fortsatt å synge, regner jeg med? Du som var vokalist i band og alt mulig.»

«Ja, dere var virkelig flinke,» skjøt Wenche inn. «Jeg hørte dere på kulturhuset flere ganger. Var det ikke snakk om Europa-turné også?»

«Huff ja, ikke minn meg på det,» brøt mormor inn med en liten latter. «Herregud så glad jeg er for at du tok til fornuften og studerte i Oslo i stedet, Emma. Hvordan skulle jeg orket å sitte her alene og engste meg? Det var jo akkurat da Britt hadde flyttet.»

Emma burde kanskje svare noe, men hun valgte å dytte mer kake i munnen.

Hvordan kunne mormor snakke så lett om noe som hadde vært så tungt?

«Da skulle vi vel synge?» Åge justerte trekkspillet utålmodig på kneet. «Første låt er til ære for snuppa mi. Drømmen om Elin. En vakker sang til en vakker kvinne.»

«Så søt du er.» Elin kysset Åge på det skrukkete kinnet og så strålende på de andre. «Er det rart jeg er pangforelsket i han her?»

Det var ingen som fulgte opp den kommentaren, men Elin merket ikke det, for Åge dro i gang trekkspillet og begynte å skråle i kjent stil.

Du er all min drøm

Lille Elin myk som vårens vind

Mild og varm og øm …

 

Alle sang med av full hals, unntatt Emma. Hun reiste seg og signaliserte til mormor at hun skulle på toalettet. Det var egentlig ikke et presserende behov, men en god unnskyldning for å få skrålingen på avstand, tenkte hun og satte kursen mot verandatrappa. Mormors hus var et typisk nøkternt husbankhus, og verandaen var så smal at den bare ble brukt hvis det regnet. Ellers satt de på plenen.

Emma gikk videre inn i stua. Den knallrøde sofagruppen var kjøpt etter at hun flyttet ut for å studere, men spisestuemøblementet i furu var det samme som mormor og morfar hadde hatt som nygifte. Hun passerte den buede døråpningen inn til det smale kjøkkenet. Den originale innredningen var fortsatt på plass, men mormor hadde malt skapdørene skinnende grønne og dekket de oppskrapete benkeplatene med marmorfarget kontaktplast. Bortenfor kjøkkenet var det bad og tre soverom, og en dør ned til den ubeboelige kjelleren, som kun ble brukt til oppbevaring.

Da Emma hadde gjort seg ferdig på 70-tallsbadet, som mormor hadde frisket opp med småblomstret vinyltapet og matchende dusjforheng, gikk hun inn på kjøkkenet for å sjekke mobilen uten nysgjerrige blikk på seg.

Hun hadde fått en snap fra bestevenninnen Mari. Det var en felles-selfie med samboeren, som hun hadde møtt på Bumbl i fjor. De var i uniform – Mari var toller og Daniel Securitas-vakt. Teksten over bildet var skrevet i rødt, blått og hvitt.

Vi holder Norge i gang!

Emma sendte et stort hjerte som svar, men gadd ikke å skrive noe.

Den andre bestevenninnen, Charlotte, hadde ikke lagt ut noen ting. Hun hadde antakelig hendene fulle med ektemannen Wilhelm og tvillingene Hermine og Henrik på åtte. For ikke å snakke om den kravstore svigerfamilien. Det hvilte forventninger på en hjemmeværende finansmeglerfrue i en villa vest for Oslo. Og Charlotte kom sikkert til å fortelle Mari og Emma et og annet om sin kritiske svigermor neste gang de møttes over et glass vin. Som de faktisk skulle alt på lørdag.

Emma bladde seg likegyldig videre gjennom bilder av festkledde familier og iskremspisende barn mens hun prøvde å fortrenge allsangen som ljomet fra hagen. De var gått over på En liten gyllen ring. Det var helt utrolig at mormor og vennene hennes – som skrøt av at de var Woodstock-generasjonen – hadde slik grufull musikksmak.

Britt hadde lagt ut et par bilder på Facebook fra 17. mai-feiringen på restauranten. Emma la en tommel på innlegget, men ombestemte seg og tok den vekk.

Til sist tok hun turen innom Insta-kontoen til Andreas. Det var sjelden det var noe spennende der, annet enn et bilde fra en vandretur langs en av de utallige innsjøene i Michigan, eller et oppstilt bilde fra et jobbseminar. Hun likte dem innimellom, for å vise både ham og felles bekjente hvilket storsinn hun var i besittelse av.

Bildet han hadde lagt ut i dag, var imidlertid verken fra villmarken eller et kjedelig kurs. Det var en selfie av Andreas med armene rundt en ung kvinne med langt, rødt hår. En strålende kvinne som stolt holdt fram venstrehånda for å vise den store diamantringen hun hadde fått. Og Andreas, som hatet emojier og sa at det var noe boomers drev med, måtte ha skiftet mening. For i denne oppdateringen strødde han vilt om seg med dem.

She said yes 😍🥂 [image: ] My happiest 17th of May ever! 🤩🍾 

 

Emma stirret på skjermen og kjente kulden bre seg i kroppen. Sigrids spådomskunster var kanskje ikke mye av skryte av, men én ting hadde hun hatt rett i: Det hadde ligget et frieri i lufta. Det var bare ikke Emma som skulle bli fridd til.

